Document ID: 32012R0126

A BIZOTTSÁG 126/2012/EU VÉGREHAJTÁSI RENDELETE
(2012. február 14.)
a 889/2008/EK rendeletnek az írásbeli igazolás tekintetében és az 1235/2008/EK rendeletnek az Amerikai Egyesült Államokból származó ökológiai termékek behozatalára vonatkozó szabályozás tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről szóló, 2007. június 28-i 834/2007/EK tanácsi rendeletre (1) és különösen annak 33. cikke (2) és (3) bekezdésére, valamint 38. cikke c) és d) pontjára,
mivel:
(1)
A 834/2007/EK rendelet 29. cikke (1) bekezdése értelmében az ellenőrző hatóságok és ellenőrző szervek írásbeli igazolást adnak ki az ellenőrzésük hatálya alá tartozó gazdasági szereplők részére.
(2)
A 834/2007/EK rendelet 28. cikke (1) bekezdése szerint azon gazdasági szereplők vállalkozását, akik a rendeletben meghatározott termelési előírásoknak megfelelően előállított termékeket exportálnak, az említett rendelet 27. cikkében szereplő ellenőrzési rendszer ellenőrzi.
(3)
Az említett ellenőrzési rendszer szerint és a 834/2007/EK rendelet 14. cikke (1) bekezdésének e) pontjában, valamint az ökológiai termelés, a címkézés és az ellenőrzés tekintetében az ökológiai termelésről és az ökológiai termékek címkézéséről szóló 834/2007/EK rendelet részletes végrehajtási szabályainak megállapításáról szóló, 2008. szeptember 5-i 889/2008/EK bizottsági rendelet (2) 24. cikkében meghatározott termelési előírások fényében az ellenőrző hatóság és ellenőrző szerv jelenleg ellenőrzi a gazdasági szereplők állatállományára vonatkozó nyilvántartást, beleértve az állatorvosi kezelést és az antibiotikumok használatát is. Az ellenőrzési rendszer konkrét alkalmazásának fényében és az uniós ökológiai állattartók érdekében helyénvaló biztosítani egyes, antibiotikumot nem alkalmazó termelési módszerek azonosítását, amennyiben a gazdasági szereplő ezt az azonosítást igényli. Az Amerikai Egyesült Államok piacaihoz való hozzáférés érdekében szükség van a termelési módszer konkrét jellemzőivel kapcsolatos megfelelő információkra. Az említett konkrét jellemzőkkel kapcsolatos információkat a 889/2008/EK rendelet 68. cikkében említett írásbeli igazoláson kívül, a 834/2007/EK rendelet 29. cikkének megfelelően, kiegészítő írásbeli igazolással kell ellátni.
(4)
Egyes, az Egyesült Államokból importált mezőgazdasági termékeket jelenleg a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról szóló, 2008. december 8-i 1235/2008/EK bizottsági rendelet (3) 19. cikkében meghatározott átmeneti szabályok szerint forgalmaznak az Unióban. Az Egyesült Államok kérelmet nyújtott be a Bizottságnak az 1235/2008/EK rendelet 7. cikkében meghatározott jegyzékbe való felvételére vonatkozóan. A kérelmező benyújtotta az említett rendelet 7. és 8. cikke alapján szükséges információkat. Az információk vizsgálatából, majd az Egyesült Államok hatóságaival folytatott megbeszélésekből kiderült, hogy a szóban forgó országban a termelésre vonatkozó szabályok és az ökológiai mezőgazdasági termékek ellenőrzésére vonatkozó szabályok egyenértékűek a 834/2007/EK rendeletben előírtakkal. A Bizottság a 834/2007/EK rendelet 33. cikke (2) bekezdésének megfelelően kielégítő eredménnyel járó helyszíni ellenőrzést hajtott végre az Egyesült Államokban ténylegesen alkalmazott termelési szabályokra és ellenőrző intézkedésekre vonatkozóan. Következésképpen indokolt, hogy a Bizottság felvegye az Egyesült Államokat az 1235/2008/EK rendelet III. mellékletében szereplő jegyzékbe.
(5)
Az 1235/2008/EK rendelet IV. melléklete tartalmazza azon illetékes ellenőrző szervek és ellenőrző hatóságok jegyzékét, amelyek az egyenértékűség tekintetében harmadik országokban ellenőrzéseket végezhetnek és tanúsítványokat állíthatnak ki. Az Egyesült Államoknak az említett rendelet III. mellékletébe történő felvétele következményeként a releváns egyesült államokbeli ellenőrző szerveket és ellenőrző hatóságokat indokolt törölni a IV. mellékletből, amennyiben azok a termelést ellenőrzik az Egyesült Államokban.
(6)
A 889/2008/EK és az 1235/2008/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak az ökológiai termeléssel foglalkozó szabályozási bizottság véleményével,
ELFOGADTA EZT A RENDELETET:
1. cikk
A 889/2008/EK rendelet a következőképpen módosul:
1.
a 63. cikk (1) bekezdése az alábbi d) ponttal egészül ki:
„d)
Az alkalmazott termelési módszer konkrét jellemzői, amennyiben a gazdasági szereplő a 68. cikk (2) bekezdésének megfelelően írásbeli igazolást kíván igényelni.”;
2.
a 68. cikk helyébe a következő szöveg lép:
„68. cikk
Írásbeli igazolás
(1) A 834/2007/EK rendelet 29. cikke (1) bekezdésének alkalmazásában az ellenőrző hatóságok és az ellenőrző szervezetek az írásbeli igazolás kiadásakor az e rendelet XII. mellékletében szereplő mintadokumentumot használják.
(2) Amennyiben az (1) bekezdésben foglaltak szerint az ellenőrző hatóságok és az ellenőrző szervezetek ellenőrzési hatálya alá tartozó gazdasági szereplő kérelmezi, az említett ellenőrző hatóság és az ellenőrző szervezet kiállítja a XIIa. mellékletben szereplő mintadokumentum alapján az alkalmazott termelési módszer konkrét jellemzőit megerősítő kiegészítő írásbeli igazolást.
A kiegészítő írásbeli igazolás iránti kérelemnek a XIIa. mellékletben szereplő mintadokumentum 2. mezőjében tartalmaznia kell a XIIb. mellékletben felsorolt releváns bejegyzést.”;
3.
a XII. melléklet címében a „68. cikk”-re történő hivatkozás helyébe a „68. cikk (1) bekezdése” hivatkozás lép;
4.
a XII. melléklet az e rendelet I. mellékletében meghatározottak szerint a XIIa. és a XIIb. melléklettel egészül ki.
2. cikk
Az 1235/2008/EK rendelet III. és IV. melléklete e rendelet II. mellékletével összhangban módosul.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2012. június 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. február 14-én.

Labels: 17
7
0
3
18